АҞӘА, жәабран 18 – Sputnik. Игор Адлеи RCC Boxing Promotions аҟынтә аиубилеитә 35-тәи абокс азы жәларбжьаратәи атурнир далахәхоит Екатеринбург, хәажәкыра 7 рзы. Аԥсуа спортсмен диндаҭлоит Аркади Арутиуниан.
Ашоу аҳәаақәа ирҭагӡаны имҩаԥысуеит жәа-еиндаҭларак. Аҿар рыбжьара WBO ачемпион Игор Адлеибеи Аркади Арутиуниани рықәгылара ф-раундк рыла имҩаԥгахоит.
Апрофессионалтә ринг аҿы Игор Адлеиба жәа-қәгыларак мҩаԥигахьеит. Рызегь рҟны аиааира игеит. Иара индаҭло абоксиор 12 қәгылара мҩаԥигахьеит, урҭ рҟынтәи ԥшь-иааирак игеит.
"Хымчыбжьоуп аҽазыҟаҵарақәа Москва сырҿуижьҭеи. Едди Кольменарес ицықәгылара ашьҭахь аҟәаҟәа-чаҟәарақәа сымоуп, убри азы ф-раундк мҩаԥаагарц ҳаӡбеит", - иҳәеит Игор Адлеиба.
Игор Адлеиба хышықәсоуп аӡәгьы дизымиааиижьҭеи, акапанбжьара иаҵанакуа урыстәылатәи абоксиорцәа рреитинг аҿы аҩажәатәи аҭыԥ никылоит.
"Сзындаҭло аԥышәа змоу спортсменуп. 35-шықәса ихыҵуеит" - иҳәеит иара.
Абоксиортә хәылԥаз аҟны атитултә еиндаҭларақәа ԥшьба мҩаԥгахоит. Магомед Курбанови Мухаммад Иакубову WBO International атитулқәа рыхьчароуп, аолимпиатә чемпион Евгени Тишьченко —WBO Inter-Continental амаҟа ихьчароуп, Марк Урванов – WBO International атитул.
Игор Адлеиба –WBO аверсиала аҿар рыбжьара адунеи дачемпионуп, кикбоксинг (фул контакт) азы адунеи Ахраҿа ианашьоуп, ареспублика аспорт азҟаза, Урыстәыла аспорт азҟазарахь акандидат.
Иара убас шәаԥхьар ҟалоит:
- Игор Адлеиба апресс-конференциаҿ Екатеринбург имҩаԥысыз иқәгылара далацәажәеит